open-index/open-wikipedia-markdown huggingface dataset:
Gielliam Wouters

**Gielliam Johannes Josephus Wouters** (☆ 21 di febrüari 1883 na Maastricht - † 3 di mart 1973 na Mill, Hulanda) tabata un ofisial militar hulandes i polítiko ku a sirbi komo Gobernador di Kolonia Kòrsou (Antia Hulandes) durante un periodo krítiko di Guera Mundial II.​

## Biografia
Wouters a kuminsá su karera den ehérsito hulandes, kaminda el a yega rango di kapitan di infanteria.​ Despues di su karera militar, Wouters a sirbi komo alkalde di dos munisipio katóliko na Hulanda: Wamel (1927–1934) i Eibergen (1934–1936). E tabata afiliá na Partido Estatal Katóliko (*RK Staatspartij*, RKSP).​

Dia 13 di yüli 1936, Wouters a wòrdu nombrá komo Gobernador di Kòrsou, ku tabata e nòmber ofisial pa Antia Hulandes e tempu ei. Komo gobernador, e tabata ehersé outoridat, kual tabata inkluí e nombramentu di miembronan di e parlamento di Kòrsou, e órgano legislativo di e teritorio i prekursor di Parlamento di Antias Hulandes.​ Su mandato a koinsidí ku e periodo di Guera Mundial II, un tempu di tenshon i desishonnan difísil.​

Durante su mandato, Wouters a enfrenta krítika pa su maneho pa ku refugiado hudiu i polítiko. Notabel tabata su desishon pa nenga entrada temporal na un grupo di refugiado hudiu, argumentando falta di kapasidat pa alohá nan. E desishon aki a wòrdu revoká riba instrukshon di e minister di kolonia, Charles Welter.​ Ademas, su gobernashon a enfrenta konfliktonan ku komandante militar general i ku forsanan aliado. Un otro insidente importante tabata e huelga di obreronan chines na 1942, ku a resultá den violensia i viktimanan mortal.​ Debí na e kontroversianan ku a surgi durante su mandato, el a retirá dia 15 di yüli 1942 na final di su término.

Wouters tabata kasá ku Eugenie Wegman i huntu nan tin un yu muhé, W.J.E. (Elisabeth) Wouters, kende na 1948 a kasa ku e historiadó Johan Hartog. El a fayesé dia 3 di mart 1973 na Mill na edat di 90 aña. 

## Mira tambe
* Internamentu den Karibe Hulandes (1940-1947)
* Matansa di aprel
Kurdistan

**Kurdistan** (kurdo: كوردستان, antes Curdia, latin: *Corduene*) ta un region históriko-geográfiko den e parti nortost di Medio Oriente. For di 1918 e teritorio a wòrdu dividí entre Turkia, Iran, Siria, Armenia i Irak i ta prinsipalmente habitá pa kurdonan ku presensia di minorianan arames, árabe, turko i armenio.

Den sierto siudatnan di e region kurdo, asentamentu urbano ta data for di tempu prehistóriko, spesialmente Piranshahr ku 8.000 aña di asentamentu urbano i Arbil ku 6.000 aña di asentamentu urbano.

:Kategoria:Geografia
Friedrich Merz

**Joachim-Friedrich Martin Josef Merz** (☆ 11 di novèmber 1955 na Brilon, Alemania) ta un hurista i polítiko aleman. E ta lider di partido Union Kristian Demokrátiko (CDU) desde 2022 i for di 6 di mei 2025 e di dies kansier (na aleman: *Bundeskanzler*) di Repúblika Federal di Alemania. Di 1989 pa 1994, Merz tabata miembro di Parlamento Oropeo i di 1994 pa 2009 i for di 2021 miembro di e parlamento aleman (*Bundestag*). Di 2000 pa 2002 i di 2022 pa 2025 e tabata lider di frakshon i lider di oposishon den parlamento. Durante su añanan pafor di parlamento el a traha komo lobbyista i abogado.
Internamentu

**Internamentu** ta e detenshon di hende, normalmente den gruponan grandi, sin akusashon òf intenshon di akusashon. E término ta wòrdu usá prinsipalmente pa enkarselashon di sivilnan hostil òf disidentenan den tempu di guera òf di sospechosonan terorista. Aunke e término ta wòrdu usá tambe pa enkarselashon, e ta referí generalmente na detenshon preventivo en bes di enkarselashon despues di kondena pa un krímen. Den e sentido hurídiko, internamentu ta referí na un privashon di libertat organisá pa e estado ku e meta di isolá individuo òf gruponan for di e restu di e poblashon den lugánan spesial manera kampamentu di internamentu, institushonnan sikiátriko of asta kampamentunan di konsentrashon. Uso di e términonan aki ta suheto na debate i sensitividatnan polítiko.

Den tempu di guera, internamentu ta wòrdu usá usualmente den dos situashon:

# Entre dos pais den guera: sòldánan prezu di guera ta wòrdu será den un kampamentu di prezu di guera. Sivilnan ta wòrdu interná i ta kaba den un kampamentu di internamentu. Ehèmpel: e kampamentu di internamentu di Playa Pariba (Boneiru) durante Guera Mundial II.
# Entre un pais neutral i un pais beligerante: personal militar di e pais beligerante ta wòrdu interná den e pais neutral konforme e akuerdo di e di dos Konferensia di Pas di Den Haag na 1907. Ehèmpel: e internamentu di sòldánan belga na Hulanda durante Promé Guera Mundial.

Den uso médiko, internamentu ta nifiká e ponementu di pashènt den un warda será, tambe den e sentido di isolashon, spesialmente ora di impone karantena den kaso di malesanan kontagioso.
Papa Leo XIV

**Papa Leo XIV** , nomber secular **Robert Francis Prevost** (☆ 14 di sèptèmber 1955 na Chicago) ta e di 267.º hefe di Iglesia Catolico Romano i soberano di e estado Ciudad Vaticano for di 8 di mei 2025. E ta e prome papa di  continente Nort America, di Merka y Peru. Ademas di ta e prome papa for di e Orden di San Agustin. 

Robert Prevost a nace na Chicago y tin raiznan Afro-mericano, Afro-caribense y Europeo. El a dedica su carera eclesiastico trahando pa Orden di San Agustin. Su servicio ta inclui mas di tres decada na Peru, unda el a sirbi di 1985 pa 1986 y di 1988 pa 1998 como misionario, sacerdote di parokia, funcionario diocesano, docente di seminario y administrador. El a sirbi como Obispo di Chiclayo na Peru di 2015 pa 2023, y tabata prior-general di Orden di San Agustin di 2001 pa 2013. Na 2015 Prevost a naturalisa como ciudadano Peruano, manteniendo su ciudadania Mericano. E tabata prefecto di e Dicasterio pa Obisponan, un ròl prominente cu a eleva su profil como un potencial candidato papal, y presidente di e Comision Pontifical pa Latino America for di 2020. Na 2023 el a wordo haci cardinal. Dia 8 di mei 2025, el a wordo eligi den un conclave como papa y a scohe e nòmber papal Leo XIV.
Chi ku cha

**Chi ku cha** ta un par di hèrmènt di palu usá pa karga i menehá, por ehèmpel kadushi (*[[Kadushi|Cereus repandus]]*) i datu (*[[Stenocereus griseus|Lemaireocereus griseus]]*). E par aki ta konsisti di un horketa (e *chi* femenino) i un hak (e *cha* maskulino). E *chi* ta wòrdu usa pa pone e kadushi na lugá, miéntras e *cha* ta wante na lugá. E kombinashon aki ta permití pa por hisa i manehá e kadushi despues di snuimento cu un machete. E hèrmèntnan aki tambe ta wòrdu usa pa kose trankera. Mayoria bes chi ku cha ta trahá di pal'i kuhí.
Steve Andreas

**Steve Andreas** (nomber artistico) ta un DJ y producer di musica Arubano, conoci pa mescla ritmonan Caribense cu musica electronico. 

## Bida y carera
Steve Andreas a nace y lanta na Aruba. For di edad di ocho aña el a cuminsa toca drum y keyboard den bandanan di rock, y cu diesseis aña tabata produci musica pa bandanan di soca Caribense. Na Hulanda el a studia produccion di musica na Conservatorio Codarts na Rotterdam.
Inspirá pa DJnan Hulandes el a desaroya un pasion pa musica electronico. Su estilo ta un fusion di generonan manera latino, kompa, zouk y house, creando piesanan bailable cu melodianan pegahoso Latino-Caribense. 

Andreas a colaborá cu varios artista, entre otro Chuckie, Jeon, Ataniro y Farruko. El a presenta internacionalmente, incluyendo na Hulanda, Miami, y diferente luga den Caribe. Creacionnan notable ta inclui “Vamos Pa Aruba” y “Ven Ven.” Na Aruba el a wordo reconoce como producer di aña 2024 door di radio emisora Magic 96.5 FM.

Steve Andreas ta parti su tempo entre Aruba, Amsterdam, y Miami.

## Discografia
### Single/colaboracion
* *Underrated* (2015)
* *Reload* (2016, cu Simon Portman)
* *Camaron* (2017, cu Casmie & John Rossilow)
* *Latino* (2018, cu Chuckie)
* *The Feeling* (2018, cu Afro Bros)
* *Kinder Eyes* (2019, cu Ryan Riback & Ryann)
* *La Remontada* (2020, cu Totó La Momposina y Michael Mendoza)
* *Slow* (2020, cu Laurell & Haj)" cu Unknown Brain & Haj
* *Percocet* (2023, cu Peso El Connect, Jones Suave, Cali Rozeta & Unik0)
* *Respira* (2024, cu Vitto Von Don)
* *Idea* (2024, cu KUENTA & Silvienne)
* *Perrito* (2024, cu Brazil 21)
Latinoamérika

**Latinoamérika** ta referí na un region kultural di Amérika, kaminda idiomanan romániko ta wòrdu papia predominantemente, prinsipalmente spaño i portugues, i den un grado ménos, franses i su idiomanan krioyo (p.e. haitiano), i dialektonan italiano. No tin un lista di inklushon presis òf ofisial.

Latinoamérika ta wòrdu definí segun identidat kultural, no geografia, i komo tal e ta inkluí paisnan den tantu Nort Amérika komo Sur Amérika. Mayoria pais pasùit di Merka tin e tendensia di ta inkluí, pues México i e paisnan di Amérika Sentral, Sur Amérika i Karibe.

Apesar di ta den e mesun region geográfiko, paisnan di abla ingles i hulandes tin biaha ta wòrdu ekskluí (Sürnam, Guyana, Islanan Falkland, Jamaica, Trinidad i Tobago, Belize, etc.). Den un sentido mas limitá, hopi biaha e ta referí na Merka hispano mas Brasil. Términonan relashoná ta "Amérika Hispániko", ku ta referí eksklusivamente na nashonnan di abla spañó, i e ibero-amérika mas amplio, ku ta inkluí tur pais ibériko den Amérika i de bes en kuando paisnan oropeo manera Spaña, Portugal i Andora.

E término latinoamérika a wòrdu introdusí pa promé biaha na 1856 na un konferensia di Paris titulá, literalmente, *Initiative of America: Idea for a Federal Congress of the Republics* (Inisiativa di Amérika. Idea di un Kongreso Federal di e Repúblikanan).
Obesidat

**Obesidat** (e estado di ta sobrepeso debí na un kantidat eksesivo di vèt di kurpa), sinonimo na sobre peso ekstremo, ta un kondishon médiko den kua asina tantu vèt ta wòrdu wardá den e kurpa ku e por ta dañino pa salú. 

Obesidat por kondusí na un ekspektativa di bida mas kòrtiku i mas problema di salú. P'esei outoridatnan di salú ta konsider'é un di e problemanan di salú públiko mas serio di siglo bintiuno.

Personanan ku un índise di *Body Mass Index* (BMI) di mas ku 30 kg/m2 ta wòrdu klasifiká komo obesidat. Obesidat ta raro serka bestianan salbahe, pero no ta raro serka hende i bestianan doméstiko, spesialmente ora nan ta kome muchu i no ta hasi sufisiente ehersisio.

Den hopi parti di e mundu moderno, partikularmente den paisnan oksidental, hende ku obesidat hopi be ta enfrentá bèrgwensa i stigmatisashon, un fenómeno konosí komo *fatshaming*. Histórikamente, sinembargo, obesidat hopi bia a wòrdu asosiá ku rikesa i fertilidat. Na algun parti di mundu ainda e ta wòrdu mirá asina.
Interglossa

**Interglossa** (lit. "entre + idioma") ta un idioma konstruí ideá pa e biólogo Lancelot Hogben durante Di Dos Guera Mundial, komo un intento pa pone e leksíkulo internashonal di siensia i teknologia, prinsipalmente di orígen griego i latino, den un idioma ku un gramátika puramente aislante. Interglossa a wòrdu publiká na 1943 komo *a draft of an auxiliary*. Hogben a apliká prinsipionan semántiko pa duna un bokabulario redusí di un tiki mas ku 880 palabra ku por ta sufisiente pa e kombersashon básiko entre personanan di diferente nasensia.

Un desendiente di Interglossa ta Glosa (década di 1970–), ku a ekspandé i a hasi kambio den e palabranan di e idioma.

## Historia
Na 1943 Hogben a publiká Interglossa: un esbozo di un asistente pa un orden mundial demokrátiko. Komo profesor Hogben a mira kon difísil tabata pa e studiantenan memorisá e términonan di biologia, ya ku nan tabata poko konosí ku etimologia i idiomanan klasiko. E ora ei el a kuminsá mustra nan e raisnan griego i latino internashonal di e terminonan aki pa yuda nan kòrda. El a kuminsá kompilá un bokabulario i despues, durante Di Dos Guera Mundial na Birmingham, el a ideá algun guia di sintaksis, kompilando asina e esfuersonan di un idioma ousiliar nobo basá spesialmente riba e leksíkulo di siensia moderna:
: *Pasobra siensia natural ta e úniko forma eksistente di koperashon humano na un eskala planetario, siensia-hòmbernan, ku mester recurrí na revista publiká den hopi idioma pa haña e informashon nesesario, ta hopi konsiente ku e babel di idioma ta un problema sosial di promé magnitud.. Hende di siensia, mas ku otro, tin un bokabulario internashonal na nan alcance ku ya ta eksistí...)*- Hogben (1943, p. 7)

Eventualmente Hogben a bira konvensí ku un idioma ousiliar asina tabata parse mas nesesario ku nunka, p'esei el a disidí di publiká su proposishon, insistiendo ku e tabata simplemente un esbozo:
:*Un motibo suficiente pa publica e borrador aki ta cu e mundo di posguera por ta maduro, manera nunca antes, pa reconoce e necesidad di un remedio cu hopi otro a busca. Ora e nesesidat ta articulá, e lo ta relativamente simpel pa un komite internashonal...).<br>(...) e autor ta registrá e promé esbozo modestamente ku e speransa ku e lectornan lo hasi sugerensia i ofresé krítika konstruktivo komo base pa algu mihó. E no ta un karchi pa kuminsantenan.*- Hogben (1943, p. 7)

Interglossa por wòrdu mirá komo e esbozo di su idioma ousiliar desendiente Glosa, ku a kambia i partialmente a amplia e leksíkulo.
Grupo Teatral Boneriano

**Grupo Teatral Boneriano** tabata un grupo di teatro komunitario na Boneiru, fundá pa promové teatro den idioma lokal, papiamentu. E grupo tabata aktivo den añanan 1970 i 1980, i ta ser konsidera pionero pa uso di papiamentu i ekspreshon outéntiko di kultura boneriano den teatro boneriano.
 
## Historia
E grupo teatral a wordo lanta den añanan 1970, tempu ku e konsenshi kultural tabata kresiente den Antias Hulandes. Fundadónan tabata periodista i aktivista Bòi Antoin i edukadó Rudy Domacassé. Ya e tempu ey nan tabata figura konosí den bida kultural boneriano i ku tabata kere den e importansia pa konta historia i realidat di Boneiru na un manera kreativo i edukativo, usando teatro komo medio popular. Ku su komedianan e grupo a pone e fundeshi teatral pa trata temanan  sosial, históriko i di identidat manera kolonialismo, migrashon, edukashon i tradishonnan lokal. Un di e karakterístikanan prinsipal di e grupo tabata ku nan ta aktua eksklusivamente den idioma papiamentu, hisando su balor den teatro i den bida públiko. 

Grupo Teatral Boneriano tabata bou di direkshon di Rudy Domacassé. E promé obra presenta tabata  *Appel òf Pera*. Durante añanan ‘80 e grupo tabata hopi aktivo ku produkshon di komedia, entre nan: *Konsenshi di un Pueblo*, *Den Pertá*, *E Prins*,  *Kitty no sa gana nunka*, *Spiritu den Kas*, *Pé i Bèchi*, *Ranka òf Feita*, *Siguiente* i *Korda riba mi nervionan*. Presentashon di e obranan e tempu ey tabata tuma lugá den Jeugdhuis Jong Bonaire, operá pa Sentro Kultural Boneiru. Despues di tempu e grupo a kai den inaktividat i un 20 aña despues a rebiba brevemente pa presenta dos komedia. 

Aktornan di e grupo tabata entre otro: Boi Antoin, Piet Cicilia, Toña Coffie, Lientje Domacassé, Betty Francees, Liliana de Geus, Nery Gonzalez, Marco Marchena, Calino Molina i Uva Winklaar-Statia.

Grupo Teatral Boneriano no solamente tabatin presentashonnan riba Boneiru, sino tambe na Kòrsou, Aruba, i pa komunidat di diaspora na Hulanda. El a partisipa na varios okashon na Festival Internashonal di Drama na Aruba i Festival di Teatro Antiano. Na Aruba na 1982, Betty Francees a sali ganadó di e premio pa 'mihó segundo aktris' den e obra *Pé i Bèchi*.

Di e produkshonnan di e grupo, kual tabata wòrdu filmá pa konserba esakinan komo herensia kultural, tin un archivo eksistente na Boneiru.
Piet Kasteel

**Petrus Albertus (Piet) Kasteel** (☆ 4 di novèmber 1901 na Zwolle - † 13 di desèmber 2003 na Roma) tabata un periodista, diplomátiko i ofisial di gobièrnu kolonial hulandés.  E tabata gobernador di Kolonia Kòrsou (Antia Hulandes) for di 1942 te 1948, ku ta inkluí Guera Mundial II i un periodo di transishon polítiko di kolonia pa pais Antias Hulandes.
Estrellas del Caribe

**Estrellas del Caribe** tabata un konhunto di Kòrsou, aktivo prinsipalmente entre e añanan 1950 te 1970. E ta ser konsiderá legendario pa su ròl vital den e desaroyo di músika popular i bailable na e islanan ABC i pa forma parte di e fundeshi di músika popular moderno di Kòrsou. 

## Historia
Na aña 1944 Estrellas del Caribe a wòrdu lanta komo trio. Kofundadó, areglista i lider di e agrupashon tabata Edgard Supriano (1930–1988), kende komo músiko i trompetista a kontribuí hopi na e moveshon di bandanan lokal den e époka ei. Pa fin di e dékada kaba e konhunto a ekspande i tabata gosa di hopi popularidat. 

Estrellas del Caribe tabata konosí pa su adaptashon di ritmo karibeño den un estilo lokal ku hopi sabor. E tabata por toka tantu piesa tradishonal komo piesa original, hopi biaha den un formato ku ta animá i stimulante pa baila.​ E repertorio tabata konsisti di diferente género musikal manera tumba, bolero, pachanga, merengue, i guaracha, regularmente ku letra na papiamentu. E konhunto tabata popular na fiesta, den karnaval i otro eventonan kultural na Kòrsou i den komunidatnan antiano pafó di e isla.​ El a hasi gira na tur e islanan di Karibe Hulandes i tambe na Venezuela, Sürnam, Panama i Sint Thomas.

E integrantenan tabata konsistí di un selekshon di músiko talentoso, sinembargo tabata kambia ku frekuensia di konstelashon. Nòmbernan konosí tabata Juan Camelia (trompetista i ko-dirigente di e banda), Idelco Coffie, Edwin Thomasa, René Samson, Alejandro (Yandi) Frans (kantante), Roland Pieternella, Boy Dap, Ced Ride, Luty Samson i Willy Samson.​ Ademas por menshoná e músikonan Enrico Henriques, Carlos Daantje, Cai St. Jago, Roland Petronella, Jose Casseres, Bobby Allee, Virgilio Sillie, Hamilton Sulbaran, Rudy Clementina i Camile Coran. Na 1967 e konhunto a mira un reorganisashon i redukshon di e kantidat di integrante a kousa di e kompetensia kresiente di e "beatband" riba e isla. 

Na aña 2010 e eks-integrantenan di Estrellas del Caribe a tene presentashonnan di tributo pa rindi honor na su legado musikal.​

## Diskografia (selektá)
Durante su karera, e agrupashon a lansa varios single i álbum bou di seyanan lokal manera Esdelca, Virmar, i Grabaciones Angel Job. Algun di su grabashon mas konosí ta:​

* *My Only Love* / *E Bina Di Sjon P*
* *Haake* / *Bombrief*
* *Pachanga Del Año Nuevo*
* *Viva Curaçao*

## Literatura
* S. "Yapi" Martijn, Pim Elisabeth, Serapio Gregorius Martijn (1999), *Kòrsou musikal : un dokumentashon di nos historia musikal popular entre 1930 i 1989 : dékada 60, 70, 80*, Fundashon Promúsiko, Kòrsou

## Link eksterno
* Estrellas del Caribe, riba Discogs
* Estrellas del Caribe diskografia, nl.discografie.nl
* Video di ensayo pa tributo 2010, Youtube
Conhunto

**Conhunto** (hulandes: ensemble; spaño: conjunto) of **agrupacion musical** ta referi generalmente na un ekipo musical cu ta consisti di dos of mas persona cu, pa medio di bos of instrumentonan musical, ta intrepreta piesanan musical cu ta pertenece na diferente genero y estilo. Den cada genero musical, diferente regla of tradicion a wordo forma pa loke ta trata e cantidad di miembro (p.e. trio, cuarteto of sexteto), tipo y cantidad di instrumento, y repertorio di obranan musical cu mester wordo interpreta pa e gruponan aki.

## Karibe Hulandes
Den islanan ABC ta papia mas bien di conhunto ora ta referi na e orkestanan moderno di baile. E conhunto of banda aki ta inclui den su constelacion un seccion di instrumentonan di supla, manera saxofon, trompet y trombone, cu ta sostené pa baho, piano y percusion. E diferencia entre un conhunto y un combo ta sinta den e tamaño di e line-up, aunke hopi biaha e uzo di e dos termino ta wordo intercambia.

Conhuntonan Antiano a originá despues di mas o ménos 1930 door di combiná e elementonan rítmico di e sextetonan Cubano  (tambòr, tres, repicador, bongo, wiri y timbal) cu agrupacionnan di baile existente, mientras cu a bandona instrumentonan manera fio, banjo y percusion cu tambu di baho. Na fiestanan bailabel e conhunto ta toca un repertorio cu ta inclui tumba, salsa, merengue, bolero, soca, y otro ritmonan popular cu ta haci hende bai riba pista.

Un conhunto den un combinacion mas chikitu por tin instrumentonan di biento individual, pero no tin grupo di melodia como tal. Otro instrumentonan manera guitara y vibrafon tin mas chens di wordo uza den combinacion. Den mayoria di e conhuntonan chikito, e integrantenan ta toca diferente instrumento alterna, pa asina logra e efecto di color mas grandi posibel cu e cantidad di integrante disponibel. 

Algun conhunto popular na Aruba, Corsou y Boneiro den di dos mita di siglo binti tabata Estrellas del Caribe, Doble R i su Super Special Stars, Conhunto Sensacion del Caribe y Robert Jeandor y su Solo Banda Show.
Interlingue-Union

E ***Interlingue-Union*** ta un organisashon ku su meta ta pa popularizá Interlingue, un idioma ousiliar internashonal. E ta eksistí for di 1929 i aktualmente tin su sede na Suisa. E ta totalmente neutral den asuntunan polítiko i religioso. Te ku 1949, e organisashon tabata yamá *Occidental-Union* (pasobra e idioma mes tabata konosí komo Occidental te ku e aña ei). E Interlingue-Union ta publiká un revista ku yama *Cosmoglotta*.
Lancelot Hogben

**Lancelot Thomas Hogben** FRS FRSE (9 di desèmber 1895 – 22 di ougùstùs 1975) tabata un zoólogo eksperimental i estadístiko médiko británico. El a desaroyá e rana afrikano ku garnan (*Xenopus laevis*) komo organismo modelo pa investigashon biológiko na kuminsamentu di su karera. Tambe el a ataca e movemento eugenetico na mitar di su carera, y a skirbi buki popular riba ciencia, matematica y idioma den su carera posterior.

El a krea un idioma internashonal, Interglossa, komo "un esbozo auxiliar pa un orden mundial demokrátiko".

## Wak tambe
* Glosa
* Interglossa
* Ronald Clark
Edgard Supriano

**Edgard (Gachi) Supriano** (☆ 7 di desèmber 1930 - † 15 di aprel 1988 na Kòrsou), tabata un músiko i direktor musikal di banda di Kòrsou. Den añanan 50 pa 70 di siglo 20 e tabata un figura sentral den e esena musikal di Karibe Hulandes, konosí partikularmente pa su direkshon di Konhunto Estrellas del Caribe.

## Biografia
Edgard Supriano tabata yu di Postilio Supriano i ruman di Emiterio (Shon Mi) Supriano. Su tata, un músiko konosí, a hunga un papel importante den e desaroyo musikal di su dos yu hòmber. Edgard tabata toka trompet, pero tambe tabata domina otro instrumentonan manera kitara baho, kitara i piano. 

Na 1944, ku diestres aña di edat, e tabata ko-fundadó di e trio yamá Estrellas del Caribe. Bou di su direkshon e agrupashon a ekspande i a hasi furor den añanan 1950 i 1960. Ademas di músiko Supriano tabata un areglista i kompositor. E banda tabata konosí pa su repertorio vibrante, interpretando un variedat di género karibense, inkluyendo salsa, guaracha, son montuno i tumba. 

Edgard Supriano a fayesé dia 15 di aprel 1988 na edat di 57 aña i algun ora despues di su último presentashon. Tabatin hopi interes pa su entiero, kual tabata akompaña pa un orkesta dirigí pa Errol Colina i otro artistanan ku tabata interpretá su komposishonnan mas eksitoso.

Na 1989, un aña despues di su fayesementu, Asosiashon di Músiko i Artista di Kòrsou (AMAK) a instituí na su honor e Premio Edgard Supriano, un premio di estímulo pa artistanan lokal na Kòrsou.
AFC

**Confederacion di Futbol di Asia** (na ingles: *Asian Football Confederation*), abreviá **AFC**, ta e confederacion di bondnan nacional pa clubnan di futbol den continente Asia. E ta un di e seis confederacion di futbol organisa segun continente y a wordo funda na 1954. AFC tin 47 miembro. E Confederacion di Futbol di Damas di Asia (ALFC), funda independientemente na april 1968, tabata e seccion di AFC cu tabata maneha futbol femenino na Asia.  Na 1986, ALFC a uni cu AFC.

## Region
Pa motibonan practico (financiero) y deportivo (desaroyo di cierto regionnan), e paisnan miembro a wordo dividi den cinco region: central, oost, zuid, zuidoost y west. Cada region tin su propio federacion regional y torneonan regional.

## Mira tambe
* CONCACAF
Lourdes Alberto

**Lourdes D. Alberto** tabata un polítiko di Kòrsou. E tabata Minister di Finansa den e gabinete interino di Pisas di 24 di mart 2017 pa 29 di mei 2017.

E nombramentu di Lourdes Alberto a tuma lugá riba rekomendashon di Eduard Braam, miembro independiente di parlamento di Kòrsou i miembro di e "bloke di 12", ku tabata forma e mayoria den parlamento bou di liderazgo di Gerrit Schotte, lider di MFK. Durante formashon di Gabinete Koeiman, Braam a kibra ku PAR pasobra e no tabatin mag di bira minister.

Lourdes Alberto, un asesor finansiero independiente, a sinta komo minister no-partidista. E la kompletá su estudionan den atministrashon di negoshi i kontabilidat na Universidat di Antia Hulandes i despues a traha pa 15 aña na PricewaterhouseCoopers na Willemstad. Despues di su retiro el a wòrdu sigui pa Kenneth Gijsbertha.
Pointe Blanche Naval Support Point

**Pointe Blanche Naval Support Point**, ofisialmente **Marinesteunpunt Pointe Blanche** (MSTPPB) ta un base di Marina Real riba e isla di Sint Maarten. For di 2014 un destachamento di e kuerpo di marina di Hulanda ta stashoná permanentemente na e base.  E marinirnan di e destachamento aki ta wòrdu yamá *Green Angels* dor di e lokalnan.[4] Nan ta duna sosten militar na e tres isla di Islariba: Sint Maarten, Saba i Sint Eustatius.

## Historia
E motibu pa establesé e punto di sosten tabata e reformanan polítiko di 10 di òktober 2010 dentro di Reino Hulandes. Desde e tempo ei, Sint Maarten tin e status di pais outónomo dentro di Reino. Den e kapasidat aki e por reklamá presensia militar permanente. Debí na redukshonnan di defensa, e apertura di un base fiho a keda posponé pa varios aña.

Dia 19 di novèmber 2013 e base a wòrdu habri dor di gobernador di Sint Maarten, Eugene Holiday.
Federashon Futbòl di Sint Maarten

**Federashon Futbòl di Sint Maarten**, ofisialmente **Sint Maarten Soccer Association** (SMSA), ta e bònt di futbòl di asosiashon na Sint Maarten. El a wòrdu fundá na 1986 i su presidente ta Johnny Singh. E federashon ta responsabel pa e selekshon nashonal di futbòl maskulino, e selekshon nashonal di futbòl femenino, i ta organisá vários liga nashonal, prinsipalmente e Liga Senior di Sint Maarten.

Rònt di aña 2010 e federashon a bira inaktivo, mientras ku futbòl a wòrdu deskribí komo un “desorden”. Na 2015 el a rekapasitá tresiendo futbòl nashonal i internashonal bèk, sinembargo Orkan Irma a devastá e isla na 2017 i futbòl tabata limitá pa un tempu. SMSA no ta un miembro independiente di FIFA, pero ta miembro di CONCACAF for di 1998. Na 2022 a apliká pa membresia di FIFA sin éksito; un apelashon a wòrdu hasí na Korte di Arbitrahe pa Deporte i e resultado ta indesiso pa ougùstùs 2022.
Wendy Ashby

**Wendy Ashby** (1950-2015) tabata un linguista britániko i ko-desarrollador di e idioma auxiliar internashonal konstruí Glosa, ku el a desaroyá den kolaborashon ku Ronald Clark. E ta konosí pa su kontribushon na sistema di komunikashon simplifiká i kulturalmente neutral i su esfuersonan pa promové Glosa komo un medio edukativo i internashonal.

## Traha riba Glosa
Ashby su trabou riba Glosa a kuminsá den añanan 1970, ora ku Ron Clark a reanimá i ampliá Interglossa, un sistema di idioma simplifiká proponé pa promé biaha pa sientífiko britániko Lancelot Hogben durante añanan 1940. Glosa a ser diseñá komo un idioma lógiko basá riba bokabulario ku un gramátika i regularidat fonétiko mínimo, basá en gran parti riba raisnan griego i latin klasiko, spesialmente esnan komun den terminologia sientífiko i médiko.

Ashby a hunga un papel sentral den formalizashon di e struktura di e idioma i den koautoridat di un seri di tèks fundamental. Notablemente, e ta ko-skribí:
* Ashby, Wendy & Clark, Ronald: *Glosa 6000: 6000 Greek and Latin words and roots which occur in the Euro-languages and international scientific terminology.* London: 1983 (48 p.)
* Ashby, Wendy & Clark, Ronald: *Glosa 1000.* Richmond: Glosa, 1984
* Ashby, Wendy & Clark, Ronald: *Basic dictionary of the international language Glosa.* Richmond [Surrey]: Glosa, 1987 (44 p.) 
* Ashby, Wendy: *18 steps to fluency in Euro-Glosa.* Glosa, 1989 (2nde edition) 
* Ashby, Wendy & Clark, Ronald: *Introducing Euro-Glosa.* Richmond: Glosa, 1990 (36 p.)

Su kontribushon a konsentrá riba aksesibilidat i fasilidat di uso, ku e meta di krea un idioma di brùg ku por wòrdu adoptá globalmente sin prejuicio linguístiko.

## Kolaborashon artístiko: ''Qo Akti?''
Ademas di su trabou linguistiko, Wendy Ashby a partisipá den un proyekto di arte multidisiplinario ku e artista aleman Mathilde ter Heijne, kontribuyendo na e pelíkula *Qo Akti?*. E pelíkula eksperimental aki, parti di un eksplorashon mas amplio di ritual i idioma feminista, a presentá un tradukshon Gloso di su skènario, inkorporando e idioma den e kaden konseptural di e obra di arte.

Ashby su partisipashon no solamente a introdusí Glosa den e tereno di arte kontemporáneo, pero tambe a demostrá e adaptabilidat di idioma den konteksto ekspresiv i simbóliko. E proyekto a keda presentá komo parti di e kurpa di trabou mas amplio di ter Heijne riba ritual, feminismo i kolaborashon.

## Wak tambe
* Glosa
* Interglossa
* Lancelot Hogben
* Matilde ter Heijne
Golden Rock (arkeologia)

**Golden Rock** ta e nòmber di un sitio arkeológiko den sentro di e isla di Sint Eustatius, Karibe Hulandes, ku a haña su nòmber for di un eks-plantashon den serkania. Golden Rock tabata e nomber di kariño di Sint Eustatius for di su prominensia komo un haf di komersio kolonial grandi na fin di siglo diesshete i kuminsamentu di siglo diesocho. E sitio ta kontené e restunan di un pueblo di Saladoid lat, un santana afrikano, i un pueblo di afrikanonan sklabisá.
Historia di astronomia

E **historia di astronomia** ta enfoka riba e kontribushonnan ku sivilizashonnan a hasi pa promove nan komprension di universo mas leu di e atmosfera di mundu. Astronomia ta un di e siensanan natural mas bieu, ku a logra un nivel haltu di éksito den e di dos mitar di e promé milenio. Astronomia tin su orígen den e kreensianan i praktikanan religioso, mitológiko, kosmológiko, kalendario i astrológiko di prehistoria. E promé registronan astronómiko ta remonta na e babilonionan rond di aña 1000 a.K. Tambe tin evidensia astronómiko di interes di e promé kulturanan di China, Amérika Sentral i nort di Oropa.

Astronomia a ser usa pa e promé kulturanan pa un variedat di motibu. E ta inkluí kronometrá, navega, praktikanan spiritual i religioso i planifikashon agrikultor. Astrónomanonan antiguo a usa nan observashonnan pa trahá shelu den un esfuerso pa siña tokante funshonamentu di universo. Durante e periodo di Renasementu, ideanan revolushonario a surgi riba astronomia. Un di e ideanan aki a ser aportá na 1593 pa e astrónomo polako Nicolaus Copernicus, kende a desaroyá un modelo heliosentriko ku a mustra e planetanan orbitando rond di solo. Esaki tabata e komienso di e Revolushon Kopernikano, ku e invento di e teleskóp na 1608 den un ròl klave.

E éksito di astronomia, kompará ku otro siensia, a wòrdu logra pa diferente motibu. Astronomia tabata e promé siensia ku tabatin un base matemátiko i proseduranan sofistiká, manera e uso di esfera i kuadrante di arma. Esaki a duna un base sólido pa kolektá i verifiká dato. durante añanan, astronomia a expandí na diferente subkampo, manera astrofísika, astronomia observashonal, astronomia teóriko i astrobiologia.
Península ibériko prehistóriko

**Prehistoria na e peninsula Ibériko** ta referí na e periodo di tempu ku a pasa for di e yegada di e promé miembronan di e género *Homo* na e Península Ibériko (mas ku un mion aña pasá), te na e aparesementu di tekstonan skirbí komo konsekuensia di e presensia di kolonizadornan fenisio, griego i romano (desdi 1100 a.K. e promé) na e kosta di Levante i sur di e peninsular. Den e peninsula nos ta haña e sobrá di hominínan mas bieu na Oropa, *Homo sp.* i *Homo antecessor*, e kolekshon di fosil mas amplio di *Homo heidelbergensis*, un par di *Homo neanderthalensis* i, naturalmente, di *Homo sapiens*. E último a laga nos algun di e mihó representashonnan di arte parietal di mundu.

E monumentonan megalitiko abundante distribui den e geografia peninsular, asina komo e kulturanan kalkolitiko di Los Millares i Vila Nova i esun di brons di El Argar, ta exponente kla di e evolusion kultural iberiko durante e Neolitiko i Edat di Metal, proseso ku a kulmina ku entrada den Protohistoria (segun su definision klasika) di e tartesionan i e iberonan danki na e testimonionan ku e pueblonan kolonizador a laga nos i ku a sirbi pa rekonstrui parti di historia di pueblo agrafonan peninsular.
Biblioteca Clásica Gredos

***Biblioteca Clásica Gredos*** ta un kolekshon di editorial spaño Gredos konsistí di obranan di kultura klásiko griego-romano.

## Karakterístika
E edishon a ser inouguró na 1977, e edishon ta karakterisá pa ta enkaderna den kartoné, ku similpiel di koló blou skür i letra kapital dorado.

E tradukshonnan na spaño, basá riba e edishonnan krítiko mas akreditá di e originalnan, ta ser akompañá ku introdukshon, nota eksplikativo i indeksonan. E proseso di edishon semper ta inkluí e presensia di un revisor ku, despues di trabou di e spesialista korespondiente, ta sugeri posibel retoques. E kolekshon, ku a keda impulsá pa Julio Calonge, ta aktualmente koordiná i dirigí pa Carlos García Gual (pa e sekshon griego) i José Javier Iso i José Luis Moralejo (pa e sekshon latin). Den e tradukshon i edishon di e tomonan a partisipá e spesialista mas grandi di filologia klásiko di Spaña.

E karakterístika fundamental di e kolekshon aki ta den su karakter ekstenso, pasobra huntu ku e autornan grandi konosí kaba, e ta inkorporá autornan menor, obranan di karakter mas sientífiko ku literario, tekstonan ku a ser saka for di fuentenan marginal, manera papiro òf inskripshon mural, i asta fragmentonan.

## Sese i kolekshon nobo
Despues di pertenensia di editorial Gredos na Grupo RBA na 2006, e kolekshon a stòp gradualmente di publiká título nobo sin yega na e pretendé totalidat di e obra konosí di e klasiko greko-latino i ainda ta subtrahá algun tomo di e obranan kompletu di sierto autornan. E kantidat total di título publiká na 2017 tabata 415.​

RBA a inaugura na 2019 e reedision revisá di 150 obra di e katalogo, den un formato similar pero den tapa duru di kalidat mas abou, bou di e nomber Nueva Biblioteca Clásica Gredos.

## Linknan eksternonan
* Biblioteca Clásica Gredos
* Nueva Biblioteca Clásica Gredos
Francisco Franco

**Francisco Paulino Hermenegildo Teódulo Franco Bahamonde** (☆ 4 di december 1892 na El Ferrol - † 20 di november 1975 na Madrid) tabata un militar y dictador Spaño, miembro di e liderazgo militar cu a realisa e golpi di estado di 1936 contra e gobierno democratico di e Segundo Republica, dunando inicio na e Guera Sivil Spaño. El a keda instala como hefe supremo di e banda rebelde dia 1 di oktober 1936 y aclama como *caudillo* pa su hendenan. Franco tabata hefe di estado for di e termino di e conflicto te na su morto na 1975, y presidente di e gobierno entre 1938 y 1973.

Na april di 1937, el a proclama su mes como hefe nacional di e partido "Falange Española Tradicionalista" y di "Juntas di Ofensiva Nacional Sindicalista" (FET y di JONS), partido cu a resulta di e fusion di Falange Española di JONS y di Comunión Tradicionalista. Despues di guera, el a establece un dictadura autoritario of un regimen semifascista, y a incorpora un influencia cla di totalitarismo aleman y italiano den camponan manera relacionnan laboral, politica economico autarcico, estetica, uzo di e simbolonan y e asina yama Movimiento Nacional. Den su ultimo augustianan, e regimen a pasa mas cerca di e dictaduranan di desaroyo, aunke semper el a retene rasonan fascista inherente, regimen cu den su totalidad ta conoci como *frankismo*, e ta caracterisa pa e ausencia di un ideologia claramente defini mas aya di anticomunismo y nacionalcatolicismo.

Den su ultimo añanan el a restorá e monarkia, y a wordo sigui pa Juan Carlos, Rey di Spaña, kende a dirigi e transicion di e pais pa democracia.
Great Books of the Western World

***Great Books of the Western World*** ta un seri di buki publiká originalmente na Merka na 1952, pa Encyclopædia Britannica, Inc., pa presentá e bukinan klásiko di Mundu Oksidental den 54 tomo.

E redaktornan di e promé edishon di e seri a inkluí un buki si esaki tabata kumpli ku tur e siguiente kriterionan:
* e buki ta relevante for di un perspektiva kontemporáneo i no solamente for di un konteksto históriko; 
* e buki mester bale la pena pa lesa atrobe i 
* e buki mester ta parti di e “gran kombersashon tokante e gran ideanan,” es ta, e ta kontené kontribushonnan na por lo ménos 25 di e 102 idea signifikante identifiká di antemano pa e redaktor di  *Syntopicon*, un índise integral na kual e seri tabata pertenesé.

E bukinan no a wòrdu selektá a base di inklushon étniko i kultural (influensia históriko ta wòrdu konsiderá sufisiente pa inklushon), ni riba si e redaktornan tabata di akuerdo ku e opinionnan di e outornan.

Un di dos edishon a keda publiká na 1990, den 60 tomo. Algun tradukshon a keda aktualisá; algun obra a keda eliminá; i tabatin adishonnan importante di outornan di siglo XX, den seis tomo nobo.
Pato di aña

**Pato di aña** (*Anas bahamensis*), tambe conoci como **Patu Morèkè** ta un especie di parha denter e famia Anatidae. E nomber cientifico di e especie a wordo publica na 1758 pa Carl Linnaeus.

## Distribucion y habitat
*A. bahamensis* ta wordo haya den region Caribense, Sur America, y Islanan Galapagos. E especie ta habita den plasnan cu vegetacion denso, incluyendo moeras di mangel y lagunanan canto di costa.

Na Surnam, *A. bahamensis* ta prefera areanan cu plasnan chikito y grandi, caminda Yerba di Chogogo (*Ruppia maritima*) ta presente.

### Subespecie
*A. bahamensis* ta wordo distingui den tres subespecie, separa geograficamente, *A. bahamensis bahamensis, A. bahamensis rubrirostris, y A. bahamensis galapagensis. A. bahamensis bahamensis* ta aparece riba islanan di West-India y panort di Sur America. *A. bahamensis rubrirostris* ta distribui paseit di Ecuador y Brazil te na parti panort di Argentina y Chile. *A. bahamensis galapagensis* ta endemico pa Islanan di Galapagos.

## Carateristica
*A. bahamensis* ta reconosibel pa su mancha blanco caracteristico riba e couchinan y garganta, separa for di e corona pa un liña di division distinto. E pato aki ta principalmente come for di e superficie di awa cu un pik greis-blauw cu un mancha cora na su fundeshi. E plumashi ta principalmente bruin cu manchanan preto na pecho, na banda, y barica. E pianan ta greis, y e wowonan ta varia di cora pa cora-bruin.

E embranan ta generalmente mas chikito cu e machonan, tin rabo mas cortico y ta menos bisto den color.

*A. b. bahamensis*, ku un largura di 44 pa 51 cm, ta mas grandi y cu colornan mas bisto cu e subespecie *A. b. rubrirostris*, cu tin un largura di 41 pa 48 cm. E *A. b. Galapagensis* ta e subespecie di mas chikito, cu un largura di 38 pa 45 cm. Contrario na e otro subespecie, e pato aki en general no tin e liña di division distinto entre e corona bruin y a cara blanco. E span di hala tambe ta varia pa subespecie: 

* *A. b. bahamensis*: 60-68 cm
* *A. b rubrirostris*: 58-65 cm
* *A. b. Galapagensis*: 55-62 cm

Denter e subespecienan, embra ta pisa poco mas cu e machonan. Embra ta pisa cu un promedio di 569 gram, mientras cu e macho tin un peso promedio di 503 gram.

Puyitonan ta mas cla y briyante di color compara cu e adultonan. Nan tin un strepi preto bisto cu ta cora for di e wowo te na e garganta, y un mancha ros na e fundeshi di e pik. Ademas, recien naci nan ta pisa mas o menos 34 gram.
Djuku

**Djuku** òf **djucu** ta un pipita of bonchi maron i pretu den forma di un kiniki ku ta yega islanan ABC for di laman. E ta wòrdu haña na e bokanan na kosta pariba i panort di e islanan Aruba i Boneiru, mientras e ta laba tambe riba e kostanan di Kòrsou i Venezuela. Na islanan ABC e bonchi ta popular i ta wòrdu usá entre otro pa traha prenda. 

## Origen i deskripshon
Djuku no ta bin di un mata nativo. Generalmente e ta wòrdu klasifiká komo *caesalpina ciliata*, un mata di mondi ku hopi rama i popular na México, region di Karibe i Amérika Sentral. E mata ta pari e simia den forma di un baliña ku hopi spina, ku dos simia aden, esta e djuku. Esaki ta kai abou i riu of áwaseru ta hib'é den laman grandi i miles di mia leu dependiendo di e bientu ¡ ola, te ora e yega tera atrobe. Ora e simia ta kompletamente seku, e ta haña un koló brùin skur te hel oraño. 

## Kultura i simbolismo

Antes muchanan tabata sa kolekshoná djuku. Na Boneiru, e lugánan prinsipal pa haña djuku ta Washikemba, Lagun, Onima, Morotin i Playa Grandi. Tabata permiti muchanan chikito pa hunga ku e simianan, ku nan tabata hinka den nan boka, kual tambe tabata e intenshon, pasobra e feilamentu riba djente tabata resulta den djentenan skerpi. Ora frega e simia e ta bira hopi kayente. 

Na Kòrsou e djuku ta wòrdu konsiderá un “piedra di suerte”. Na 1846 tabata kustumber kaba pa karga dos bonchi di djuku den saku òf pòtmòni. Ta wòrdu bisa ku nan ta atraé suerte i bienestar, i komunmente ta talisman di bon suerte den wega di plaka. 

Meskos ku na Amérika Sentral e djuku ta masha gusta na Aruba pa trahamentu di hoya ademas di ta wòrdu konsiderá esensial ora di hunga wega di plaka den e kasinonan arubano. Despues di frega e simia pa hasié lombra bunita hopi hende ta laga arma esaki den oro komo adorno i pa bon suerte, entre otro komo hanger pa kadena of armbant pa dama. 

Den papiamentu, e palabra djuku tambe tin un nifikashon figurativo, esta un "hòmber grandi di kueru pretu".
Historia di Iglesia Katóliko

E **historia di Iglesia Katóliko** ta deskribí e formashon, susesonan i desaroyo di e Iglesia for di su orígen te awendia.

Segun tradishon katóliko, e iglesia a kuminsá riba e Dia di Pentekòster na  (e lugá di último sena) di Herusalem. Iglesia Katóliko ta konsiderá su mes komo e kontinuashon direkto di e promé komunidat kristian fundá pa e disipelnan di Hesus. E obispunan di Iglesia ta wòrdu mira komo susesornan di e apòstelnan, i e Obispu di Roma, e Papa, ta wòrdu konsiderá e úniko susesor di San Pedro, kende Hesus a nombra komo kabes di Iglesia. Pa fin di siglo dos, obispunan tabata reuní den *sínodonan* (reunion di iglesia) regional pa resolvé asuntunan doktrinal i atministrativo, i pa siglo tres Iglesia di Roma tin biaha tabata fungi komo un korte di apelashon riba disputanan teológiko.

Kristianismo a plama denter e Imperio romano apesar di persekushonnan periódiko ankrá den konflikto ku e religion politeista di e estado. Na 313 d.K., Emperador Constantino I a emití e *Edikto* (dekreto) di Milano, legalisando kristianismo i kabando gran parti di e persekushonnan imperial. Na 380 d.K., e Edikto di Tesalonika bou di Emperador Teodosio a hasi kristianismo e religion estatal di Imperio romano, un status ku a persistí den mundu oksidente te ku 476 d.K. i den e Imperio oriental (Bizantino) te ku 1453 d.K. 

Durante e era aki, sinku sede prinsipal, Roma, Konstantinopel, Antiokia, Herusalem i Alexandria, a bin ser rekonosé komo e *Pentarkia* (patriarkanan di e sinku sede obispal), un modelo di organisashon di Iglesia deskribí pa Eusebio. E konsehonan ekuméniko, shete en total, a definí doktrina i a establesé òrdu eklesiástiko.

Den Edat Medio, kristian oksidente a defendé su teritorio kontra e Kalifato Omeya, inkluyendo batayanan na Toulouse. Na e mesun tempu, Roma i Konstantinopel a wòrdu ataká (Roma na 850; Konstantinopel a wòrdu asaltá varios biaha). E tenshonnan kresiente tokante outoridat papal i práktikanan litúrgiko a kulminá den e Separashon Ost-Wèst di 1054, ku a marka un separashon formal entre e Iglesianan latin (oksidental) i griego (oriental). E kiebra a bira mas grandi ora e krusadónan a plènder Konstantinopel durante e Di Kuater Krusada na 1204. 

For di fin di siglo diessinku, yamadanan pa reformashon denter di Iglesia a kondusí na tantu renobashon interno komo e Reformashon Protestant. Komo kontesta, e Kontra-Reformashon Katóliko (tambe yamá e Reformashon Katóliko) a buska pa aklará doktrina, reformá abusonan, i fortalesé disiplina *klerikal* (estado spiritual).

Den siglonan siguiente, katolisismo a ekspandé na Amérika, Asia, Afrika i Oseania pa medio di aktividat misionero, asta ora su influensia na Oropa a redusi entre di e oumento di denominashonnan protestant i sekularismo di e era di Iluminashon. E Segundo Konsilio di Vatikano (1962–1965) a introdusí reformanan litúrgiko i pastoral signifikante, entre esnan mas ekstenso desde e Konsilio di Trento, ku e meta pa enbolbí e mundu moderno i fomentá diálogo ekuméniko.
Tradishon klásiko

E **tradishon klásiko oksidental** ta e resepshon di antigwedat klásiko griego-romano dor di kulturanan despues, spesialmente e oksidente post-klásiko, ku ta enserá tekstonan, imágennan, ophetonan, ideanan, institushonnan, monumentonan, arkitektura, artefaktonan kultural, ritualnan, práktikanan i dichonan. Filosofia, pensamentu polítiko i mitologia ta tres ehèmpel grandi di kon kultura klásiko ta sobrebibí i ta sigui tin influensia. Oksidente ta un di un kantidat di kultura mundial ku ta wòrdu konsiderá komo ku tin un tradishon klásiko, inkluyendo e tradishonnan indio, chines i islamiko.

E estudio di e tradishon klásiko ta diferensiá di filologia klásiko, ku ta buska pa rekuperá “e nifikashonnan ku tekstonan antiguo tabatin den nan kontekstonan original.” E ta analisá tantu esfuersonan despues pa deskubrí e realidatnan di e mundu Greko-Romano komo “mal komprondementunan kreativo” ku ta reinterpretá balornan, ideanan i modelonan estétiko antiguo pa uso kontemporáneo. E klásiko i traduktor Charles Martindale a definí e resepshon di antigwedat klásiko komo “un proseso di dos banda ... den kua e presente i e pasado ta den diálogo ku otro.”
Tèmpel di Zeus Olimpiko

E **Tèmpel di Zeus Olimpiko** (nan griego antiguo: ΝααΣ τολλυμπίου Διός, naós tou Olympíou Dios), tambe konosí komo **Olympieion òf Kolonan di Zeus Olimpiko**, ta un tèmpel kolosal den sentro di Atenas, awor den ruinanan. E tabata dediká na Zeus "Olímpiko", un nòmber ku a surgi for di su posishon komo hefe di e diosnan olímpiko. E konstrukshon a kuminsá den siglo 6 a.K. durante e gobernashon di tirannan ateniense, ku a imaginá e konstrukshon di e tèmpel mas grandi di mundu antiguo, pero no a ser kompleto te ku reinado di emperador romano Adriano den siglo 2 d. K., mas o ménos 638 aña despues ku e proyekto a kuminsá.  Durante e tempu romano, e tèmpel, ku tabata inkluí 104 kolumna kolosal, a ser rekonosé komo e tèmpel di mas grandi di Grecia i tabata tin un di e estatuanan di adorashon di mas grandi di mundu antiguo.

E gloria di e tèmpel no a dura hopi, ya ku el a kai den desuso despues di a ser sakeá durante un invasion bárbaro na aña 267 d.K., kasi un siglo despues di su terminashon. Probablemente nunka a ripar'é i a keda redusí na ruinanan for di e tempu ei. Den siglonan despues di e kai di e Imperio romano, a saka hopi material di konstrukshon pa suministrá proyekto di konstrukshon den otro parti di e siudat. Sinembargo, un parti substancial di e tèmpel ta keda awe, partikularmente 16 di e kolonan gigantesko original, i awor ta e sentro di un enkuentro históriko.

E gloria di e tèmpel no a dura hopi, ya ku el a kai den desuso despues di a ser saqueá durante un invasion bárbaro na aña 267 d.c., kasi un siglo despues di su terminashon. Probablemente nunka a ripar'é i a keda redusí na ruinanan for di e tempu ei. Den siglonan despues di e kai di e Imperio Romano, a saka hopi material di konstrukshon pa suministrá proyekto di konstrukshon den otro parti di e siudat. Sinembargo, un parti substancial di e tèmpel ta keda awe, partikularmente 16 di e kolonan gigantesko original, i awor ta e sentro di un enkuentro históriko.